**DĖL rokiškio rajono savivaldybės aplinkos monitoringo 2018–2023 metų programos patvirtinimo**

2018 m. kovo 23 d. Nr. TS-

Rokiškis

 Vadovaudamasi Lietuvos Respublikos vietos savivaldos įstatymo 16 straipsnio 2 dalies 40 punktu, Aplinkos monitoringo įstatymo 8 straipsnio 3 dalimi, Lietuvos Respublikos aplinkos ministro 2004-08-16 įsakymo Nr. D1-436 „Dėl Bendrųjų savivaldybių aplinkos monitoringo nuostatų patvirtinimo“ 1 punktu patvirtintų Bendrųjų savivaldybių aplinkos monitoringo nuostatų 11 punktu, Rokiškio rajono savivaldybės taryba n u s p r e n d ž i a:

Patvirtinti Rokiškio rajono savivaldybės aplinkos monitoringo 2018–2023 metų programą (pridedama).

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

###### Savivaldybės meras Antanas Vagonis

Darutis Krivas

Rokiškio rajono savivaldybės tarybai

**DĖL rokiškio rajono savivaldybės aplinkos monitoringo 2018 – 2023 metų programos patvirtinimo**

**Parengto sprendimo projekto tikslai ir uždaviniai.**

Patvirtinti parengtą ir su suinteresuotom institucijom suderintą Rokiškio rajono savivaldybės aplinkos monitoringo 2018–2023 metų programą.

**Šiuo metu esantis teisinis reglamentavimas.**

 Lietuvos Respublikos aplinkos monitoringo įstatymas Nr. VIII-529, Lietuvos Respublikos aplinkos ministro 2004-08-16 įsakymas Nr. D1-436 „Dėl Bendrųjų savivaldybių aplinkos monitoringo nuostatų patvirtinimo“.

**Sprendimo projekto esmė.**

Šio sprendimo projektu siūloma pritarti UAB Darnaus vystymosi instituto parengtai Rokiškio rajono savivaldybės aplinkos monitoringo 2018–2023 metų programai. Programa suderinta su Aplinkos apsaugos agentūra, Lietuvos geologijos tarnyba prie aplinkos ministerijos, Biržų regioninio parko direkcija bei Sartų ir Gražutės regioninių parkų direkcija.

Monitoringo tikslas – valdyti aplinkos kokybę Rokiškio r. sav. teritorijoje, kad atlikus stebėjimus būtų gauta detalesnė, negu gaunama valstybinio aplinkos stebėsenos metu, informacija apie savivaldybės teritorijos gamtinės aplinkos būklę, kuria remiantis būtų galima vertinti ir prognozuoti aplinkos pokyčius bei galimas pasekmes, rengti atitinkamas rekomendacijas, planuoti ir įgyvendinti aplinkosaugos priemones, teikti patikimą informaciją specialistams bei visuomenei.

Monitoringo uždaviniai:

1. Nuolat ir sistemingai stebėti gamtinės aplinkos ir jos elementų būklę: nustatyti miestų, kaimų, gyvenviečių ir žemės ūkio gamybos antropogeninį poveikį rajono aplinkos orui, paviršinio, požeminio vandens telkiniams.

2. Sisteminti, vertinti ir prognozuoti Rokiškio raj. sav. gamtinėje aplinkoje vykstančius savaiminius ir dėl antropogeninio poveikio atsirandančius pokyčius, gamtinės aplinkos kitimo tendencijas ir galimas pasekmes.

3. Kaupti, analizuoti ir teikti valstybinėms institucijoms ir visuomenei informaciją apie gamtinės aplinkos būklę, reikalingą darniam vystymuisi užtikrinti, teritorijų planavimo, socialinės raidos sprendimams priimti, mokslo ir kitoms reikmėms.

4. Analizuoti ir vertinti vykdomų aplinkosaugos priemonių veiksmingumą.

Programa apima šias sritis:

oro monitoringą, kurio tikslas – gauti ir teikti sistemišką matavimais ar kitais metodais pagrįstą informaciją, skirtą optimaliam aplinkos oro kokybės reguliavimui užtikrinti, apie teršalų dydžių (koncentracijų ore vertės, srautai į žemės paviršių ir kt.) pokyčius laiko ir erdvės atžvilgiu. Gautų rezultatų pateikimas visuomenei;

paviršinio vandens monitoringą, kurio tikslas – ištirti paviršinių vandens telkinių užtaršą ir teikti informaciją, reikalingą antropogeninės taršos mažinimo bei vandens telkinių būklės gerinimo priemonių parengimui ir įgyvendinimui, įgyvendinamų vandensaugos priemonių efektyvumo įvertinimui;

požeminio vandens monitoringą, kurio tikslas – išsaugoti geriamojo vandens šaltinius, užtikrinti rajono gyventojų aprūpinimą geros kokybės geriamuoju vandeniu. Gautus rezultatus taikyti geriamojo vandens kokybės valdymui ir visuomenės informavimui;

dirvožemio monitoringą, kurio tikslas – įvertinti Rokiškio rajono dirvožemio užtaršą toksinėmis medžiagomis skirtingos paskirties teritorijose. Teikti visuomenei informaciją, susijusią su dirvožemio tarša;

kraštovaizdžio monitoringą, kurio tikslas – vietos lygiu nustatyti žemės dangos klasių pokyčius, analizuoti jų teritorinį pasiskirstymą ir nustatyti kraštovaizdžio poliarizacijos laipsnį;

gyvosios gamtos monitoringą, kurio tikslas – rinkti duomenis, būtinus nustatant pagrindines gyvūnijos parinktų saugomų rūšių kitimo tendencijas Rokiškio rajono savivaldybės teritorijoje.

**Galimos pasekmės, priėmus siūlomą tarybos sprendimo projektą:**

**teigiamos** – patvirtinus Rokiškio rajono savivaldybės aplinkos monitoringo 2018–2023 metų programą bus skelbiamas viešasis konkursas šios programos įgyvendinimui. Atliekant tyrimus bus tiriami oro, paviršinio vandens, požeminio vandens, dirvožemio kraštovaizdžio ir gyvosios gamtos komponentai, gauti rezultatai pateikti visuomenei.

**neigiamos** – nėra.

**Finansavimo šaltiniai ir lėšų poreikis**.

Preliminarus programos įgyvendinimo biudžeto lėšų poreikis 2018 – 2023 metams:

|  |  |  |
| --- | --- | --- |
| **Nr.** | **Monitoringo dalis** | **Lėšų poreikis, € (su PVM)** |
| **2018 m.** | **2019 m.** | **2020 m.** | **2021 m.** | **2022 m.** | **2023 m.** |
| 1. | Aplinkos oro monitoringas | 3000 | 3000 | 3000 | 3000 | 3000 | 3000 |
| 2. | Paviršinio vandens monitoringas | 2000 | 2000 | 2000 | 2000 | 2000 | 2000 |
| 3. | Požeminio vandens monitoringas | 2500 | 2500 | 2500 | 2500 | 2500 | 2500 |
| 4. | Dirvožemio monitoringas | 2500 | 2500 | 2500 | 2500 | 2500 | 2500 |
| 5. | Kraštovaizdžio monitoringas | 2000 | 2000 | 2000 | 2000 | 2000 | 2000 |
| 6. | Gyvosios gamtos monitoringas | 5000 | 5000 | 5000 | 5000 | 5000 | 5000 |
| **Iš viso:** | **17000** | **17000** | **17000** | **17000** | **17000** | **17000** |

**Kokia sprendimo nauda Rokiškio rajono gyventojams.**

Rajono gyventojai bus supažindinami su programos įgyvendinimo metu gautais rezultatais.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

 **Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalies numatytais veiksniais, todėl teisės aktas nevertintinas antikorupciniu požiūriu.

Architektūros ir paveldosaugos skyriaus vyr. specialistas Darutis Krivas